“พาณิชย์” คลอดมาตรการเยียวยากลุ่มสินค้าถูกสหรัฐฯตัดสิทธิ์ GSP พร้อมเดินหน้าหารือ SMEs
"พาณิชย์" คลอดมาตรการเยียวยากลุ่มสินค้าถูกสหรัฐฯตัดสิทธิ์ GSP พร้อมเดินหน้าหารือ SMEs
23 ม.ค. 2563

นายกีรติ รัชโน อธิบดีกรมการค้าต่างประเทศ กระทรวงพาณิชย์ เปิดเผยว่า กรมฯได้เชิญภาคเอกชนในกลุ่มสินค้า 573 รายการ ที่สหรัฐอเมริกาประกาศจะตัดสิทธิพิเศษทางภาษีศุลกากร (GSP) ในเดือนเม.ย.63 เช่น กลุ่มอาหารปรุงแต่ง, กลุ่มเซรามิก, กลุ่มเคมีภัณฑ์, กลุ่มเครื่องหนังฟอก, กลุ่มไฟฟ้าอิเล็กทรอนิกส์ และกลุ่มเหล็ก เป็นต้น ตลอดจนหน่วยงานที่เกี่ยวข้อง มาหารือเพื่อหาแนวทางรองรับผลกระทบที่เกิดขึ้นจากการถูกตัดสิทธิ GSP ซึ่งเป็นการดำเนินการควบคู่ไปกับการเจรจากับสหรัฐฯ ขอคืนสิทธิ
โดยที่ประชุมได้สรุปมาตรการระยะสั้น และระยะยาวที่รัฐสามารถดำเนินการได้ 4 แนวทาง คือ
1.ด้านการเงิน เพื่อเพิ่มสภาพคล่องและเข้าถึงแหล่งเงินทุน ซึ่งขณะนี้กำลังหารือกับธนาคารเพื่อการส่งออกและนำเข้าแห่งประเทศไทย (EXIM BANK) เช่น อาจจะลดค่าธรรมเนียมในการทำธุรกรรมให้กับผู้ส่งออก เป็นต้น
2.ด้านการตลาด เช่น เร่งทำข้อตกลงทางการค้า โดยเฉพาะกับสหภาพยุโรป (EU) และความตกลงหุ้นส่วนเศรษฐกิจระดับภูมิภาค (RCEP) เพื่อให้ผู้ส่งออกได้มีตลาดส่งออกใหม่ๆ นอกเหนือจากสหรัฐฯ สนับสนุนกิจกรรมการขยายตลาดใหม่ โดยการจัดแสดงสินค้าในต่างประเทศ การจัดคณะนักลงทุนและนักธุรกิจร่วมกิจกรรมเจรจาธุรกิจ รวมถึงสนับสนุนในลักษณะเป็นพี่เลี้ยงให้คำปรึกษาในการเข้าสู่ตลาดใหม่
3.ด้านการอำนวยความสะดวก เช่น ลดต้นทุนการผลิต ลดขั้นตอนและค่าใช้จ่ายในการนำเข้า-ส่งออกสินค้า
 4.ด้านการเพิ่มมูลค่าให้กับสินค้าและสร้างนวัตกรรม เช่น ส่งเสริมการลงทุนวิจัยและพัฒนา (R&amp;D) สนับสนุนการนำงานวิจัยมาต่อยอดเชิงพาณิชย์ และสร้างผู้ประกอบการหน้าใหม่ (Startup) ผู้ประกอบการสินค้านวัตกรรมในตลาดสหรัฐฯ ในระยะต่อไป
“แนวทางดังกล่าว กระทรวงพาณิชย์จะดำเนินการร่วมกับภาครัฐ และภาคเอกชนที่เกี่ยวข้อง เพื่อลดผลกระทบให้กับผู้ส่งออกในกลุ่มสินค้าที่จะถูกตัด GSP ขณะเดียวกันยังรอให้ผู้ส่งออกรายกลางและเล็ก (SMEs) ที่น่าจะได้รับผลกระทบมาก ให้แจ้งข้อมูลเพิ่มเติมว่ามีสิ่งใดที่ต้องการให้รัฐบาลช่วยเหลืออีกหรือไม่ อย่างไร เพื่อจะได้หามาตรการช่วยเหลือที่ตรงกับความต้องการมากที่สุด ซึ่งทำให้การช่วยเหลือมีประสิทธิภาพ และเป็นประโยชน์กับผู้ส่งออกมากที่สุด” อธิบดีกรมการค้าต่างประเทศระบุ